**Kivleniekam 4. vieta 49. FIL Eiropas čempionātā**

 Svētdien Siguldas bobsleja un kamaniņu trasē ar vīriešu sacensībām sākusies noslēdzošā 49. FIL Eiropas čempionāta un 9. Viessmann Pasaules kausa posma diena, kur 4. vietu izcīnīja Inārs Kivlenieks.

Vīru sacensības Siguldas trasē pavadīja kamaniņu braukšanai visnepiemērotākie laikapstākļi – sniegs un temperatūra virs nulles –, kas ietekmēja arī sacensību gaitu. Inārs Kivlenieks vīru sacensībās divu braucienu summā finišēja tikai 0.037 sekundes aiz goda pjedestāla, bet uzvarētājam krievam Semenam Pavļičenko piekāpās par 0.149 sekundēm. Sudraba godalga vācietim Fēliksam Loham, bet bronza vēl vienam krievu sportistam Romānam Repilovam. “***Beidzot šosezon labi nobrauktas sacensības, cerams, ka tā būs arī turpmāk. Spēju tikt galā ar laikapstākļiem, bet, lai to izdarītu, bija jānobrauc tiešām perfekti. Ja ārā būtu mazie mīnusi, tad izredzes būtu daudz lielākas un ietu labāk***,” uzreiz pēc finiša atzina I. Kivlenieks.

8. vietā 49. FIL Eiropas čempionātā un 9. vietā Viessmann Pasaules kausa ieskaitē finišēja Kristers Aparjods, kuram šīs bija pirmās starptautiskās sacensības Siguldā pieaugušo konkurencē. Jaunais sportists atzina, ka tomēr nav pilnībā apmierināts ar paveikto: “***Varētu nopūsties tagad, jo visu nedēļu vēl meklēju [īsto kombināciju], un treneri iedeva principā jaunu slidu pirms sacensībām, tāpēc nācās iesvīst, lai sagatavotos. Katru dienu no rīta līdz vakaram pavadīju trasē un cīnījos, bet beigās braucienus nobraucu diezgan labi. Iepriekš esmu teicis, ka Sigulda nav mana mīļākā trase, bet nu jāsāk draudzēties***.” 9. vieta 49. FIL Eiropas čempionātā un 11. vieta 9. Viessmann Pasaules kausa posmā Artūram Dārzniekam, kurš arī atzina, ka sniega un mitruma dēļ neizdevās izdarīt cerēto. Kristapam Mauriņam 49. FIL Eiropas čempionātā 17. vieta, bet 9. Viessmann Pasaules kausa posmā 21. vieta.

**Sacensību programma**:

**Svētdiena, 28. janvāris**:
12:20 – sprinta sacensības divvietīgajām ekipāžām
12:55 – sprinta sacensības sievietēm
13:40 – sprinta sacensības vīriešiem
14:50 – komandu stafete